बलिउडमा नातावाद रहिरहनेछ : राजकुमार राओ
अभिनेता राजकुमार राओ बलिउडको नातावादमाथि बोलिरहने कलाकारमध्येमा पर्छन् । हालै उनले 'इन्डिया टुडे'सँगको अन्तरवार्तामा पनि बलिउडमा नातावाद रहिरहने बताएका छन् ।
काठमाडौँ — अभिनेता राजकुमार राओ बलिउडको नातावादमाथि बोलिरहने कलाकारमध्येमा पर्छन् । हालै उनले 'इन्डिया टुडे'सँगको अन्तरवार्तामा पनि बलिउडमा नातावाद रहिरहने बताएका छन् ।'बलिउडमा नातावाद त रहिरहनेछ नै तर त्यसका अलवा थुप्रै उपलब्धिहरु यहाँ भेटिनेछन् । जस्तै ओटीटीले गर्दा आज मेरो साथी जयदीप (पाताल लोक, स्क्याम १९९२ का अभिनेता)लाई चर्चामा ल्याइदियो । नातावाद त सँधै रहनेछ यहाँ तर, काम र प्रतिभा बोल्नुपर्‍यो,' उनले हालै अन्तर्वातामा भनेका थिए । 'लभ सेक्स और दोखा'बाट सन् २०१० मा अभिनयमा डेब्यू गरेका राओ बलिउडका उम्दा कलाकारमा पर्छन् । 'ग्याङ अफ वासिपुर'बाट चर्चा कमाएका उनले 'काइ पो चे', 'बरेलीकी बर्फी', 'क्वीन', 'लुडो', 'न्युटन', 'द ह्वाइट टाइगर', 'स्त्री'लगायतका फिल्ममा आफ्नो अभिनय प्रतिभा पस्किसके ।नेश्नल अवार्ड विजेता राओ आफ्नो फिल्मले करोड क्लबको ब्यापार नगरे पनि आफूलाई त्यसले प्रभाव नपार्ने बताएका छन् । 'फिल्म हिट हुने फर्मुला सायद कसैलाई थाहा छैन होला । दक्षिण भारतका फिल्महरुले कसरी यस्तो राम्रो गर्दैछन् भन्ने मैले सोच्न पाएको छैन । तर, उनीहरु राम्रो फिल्म बनाउँछन् फिल्ममा उनीहरुको मिहिनेत झल्किन्छ । मलाई लाग्छ अहिले दक्षिण भारतले झैं लार्जर द्‍यान लाइफवाला फिल्महरु बनाइनुपर्छ,' राओले अन्तर्वातामा थप भनेका छन्, 'तर कलाकारका हिसाबले गर्व गर्न सक्ने फिल्महरु म गर्छु । मेरो फिल्मले बक्स अफिसमा सय करोड कमाउँदैन भने पनि ठिकै छ ।'